Die probleem is dat die pienk skynsel deur roes veroorsaak word, dus ysteroksied. En daar is so min daarvan in die pienk sout dat jy berge daarvan moet eet om enige noemenswaardige hoeveelhede in te neem. Dus, die verhewe waarde van pienk sout is niks anders as 'n bykans Middeleeuse bygeloof nie. O, en dit bevat kalium wat jou hartritme kan versteur as jy te veel daarvan sou inneem, net soos wat die eet van te veel piesangs jou hart kan benadeel.
Ons @langsdiebosmark Twitter-profiel maak dit so maklik om die mark te vind want in ons Bio is die GoogleMaps-skakel na aanwysings net soos wanneer jy sou kliek op die skakel van so flussies.
Malmesbury is dus makliker bereikbaar vanuit die Skiereiland as baie dele van die Kaap self. Ons is jou nabye, vriendelike bure! En omdat ons naby is en jy dalk ietsie benodig wat ons het, is dit die beste ding wat jy kan doen, om jou paar Randjie hier te kom verhandel vir lekkergoed, snoepgoed, vars groente wat dalk die oggend nog in die tuin was, die heerlikste ingelegde slaaie en vrugte, kaas vana die plaas af, eiers, botter, en dies meer.
En as iemand elders dalk 'n bees geslag het, vermors ons nie die leer nie maar maak mooi handsakke en drasakke vir skootrekenaars asook aktetasse daarvan. En, nee, ons slag nie diere vir hulle velle nie! Maar dis nie waar dit ophou nie - die wins uit verkope word aangewend om mishandelde vroue en kinders te red en veilig te huisves en is nie vir eie gewin nie. Mense wat jammerlik negatiewe kommentaar lewer op sosiale media het seker nog nooit 'n dag in hulle lewens werklik swaargekry nie en leef in relatiewe luukse. Skrywer salueer TuisBes vir die onbaatsugtige diens aan mense wat hulleself nie kan help ten tyde van nood nie.
En dan is daar Rick's Coffee met geurige Arabica-koffie en vir die soettand is daar tuisgemaakte lekkers. Al is dit plantaardig, is daar meerkatlewertjies ook, net 'n oulike naampie vir iets baie lekkers. Geen meerkaaie is beseer nie.
Handgemaakte hekel- en breiwerk, verskeidenheid mooigoed en juwelierswerk vir dogtertjies van 8 tot aggentaggentag, babakleertjies, plantjies vir die tuin, handsakke, die pragtigste flesse ingelegde bederfies soos vrugte, slaaie, kerrieboontjies, beet, ens.